孙权

孙权（182年7月5号－252年5月21号），字仲谋，吴郡富春（㬮朝浙江富阳）人，三国东吴开国君主，尊号大帝。十九岁辰光阿哥孙策遇刺身亡，渠就掌权成为一方诸侯。222年称吴王，建立吴国；229年称帝。统治江东地区长达五十两年，是三国時節裏个统治者里向辰光顶长个。

身世
富阳军阀
孙权籍贯吴郡富春，养拉东汉光和五年。渠出生个家族是东汉阿末阶段冒出个富阳孙氏。渠场阿爸孙坚搭阿哥孙策，来拉东汉末年个局面当中，建立孙家个军阀势力，外加慢慢然担渠自个故乡吴越扩充到自个控制范围里向。建安五年（200年），孙策死脱，十八岁个孙权即位，成为江东事实丄个统治者。

定鼎江东
建安十三年（208年），孙权對朝吞脱荆州个曹操，拣择搭流窜军头刘备结盟，让渠自个大将周瑜担任大都督，赤壁之战击破北方军队，奠定三国鼎立局面。之后，孙权担首都迁到建业（㬮朝南京）。居个也是南京正式建立大城市个开始。建安廿四年，孙权派吴越民族英雄吕蒙，击败赖拉荆州个山西人关羽，吞併荆楚，从此把牢东南全境，领土大险。毛一年后，渠麾下另一位吴越豪杰陆逊貤在夷陵之战灭著刘备个军队，从此，东吴疆域扎作哉。

称王称帝
公元222年，魏国册封孙权当吴王，孙吴實則上独立，並开始使用自个年号黄武。七年之后，孙权正式称帝独立，年号改成功黄龙。孙权称帝后，执行搭蜀汉接近，拉拢蛮夷，对付魏国个策略，让魏国弗好南侵。同时，为扩大渠自个直辖编户齐民，渠也妆起剿抚山越个策數。同时，派人到仔海外捉百越人当渠自个人力，黄龙两年（公元230年），渠个臣子卫温、诸葛直便走夷洲，捉著交关夷洲人当奴隶。

继承风波
孙权寿命长险，活著七十几岁，然也造成渠自来拉继承人问题丄有反覆，引发臣子内斗，朝政混乱。太元元年，孙权死拉建业，享年六十九岁。渠在位三十年，谥号大帝，庙号太祖。坟头来拉南京老城东面梅花山上向。

贡献
孙权确立对江东实际统治个同时，北许个曹操率领大军南落，吴越人来拉江东个存亡受到威胁。孙权手下个大将周瑜来拉赤壁担曹操个主力部队灭脱，彻底让曹操统一帝国个幻想破灭，保存著吴越独立性，为之后江东个发展奠定著基础，影响邪大。

评价
孙权对吴越个贡献，搭渠自个人格魅力，让渠受著交关好评，司马光赞许渠“大帝承父兄之烈，师友忠贤，以成前志，赤壁之役，决策定虑，以摧大敌，非明而有勇能如是乎？奄有荆扬，薄于南海，传祚累世，宜矣”。却情，渠自个一眼缺陷，也畀后人直言弗讳然指出，《三国志》个作者陈寿就讲渠晚年反覆无常，埋落祸根。

 家庭 
 阿爷
 孫鍾 孙坚拉爷
 爷孃
 孙坚 爷，孙权称帝后追谥武烈皇帝
 吴太夫人 孃，孙权称帝后追谥武烈皇后
 兄弟
 孙策 长兄，东吴奠基者，孙权称帝后追谥长沙桓王
 孙翊 三弟，丹杨太守，性格骁悍果烈，有孙策之风
 孙匡 四弟，孙策让出孙坚之乌程侯爵位畀渠承袭，早逝
 孙朗 五弟（庶），因违反军令烧毁自家军用而受禁锢
 姊妹
 孙氏 阿姐，嫁畀曲阿人弘咨
 孙氏 阿姐，嫁畀陈氏

 孙夫人 阿妹，嫁畀刘备，《三国演义》讴孙仁，《甘露寺》讴孙尚香
 妻妾（有记录个十位）
 谢夫人，会稽名士谢煚之女，谢承之姐。
 徐夫人，孙登之养母。
 步夫人，搭丞相步骘同宗，生孙鲁班、孙鲁育二女。
 王夫人，谥号大懿皇后，王卢九之女，生孙和、孙霸。
 王夫人，谥号敬怀皇后，生孙休。
 潘皇后，生孙亮。
 袁夫人，袁术之女。
 赵夫人，赵达之妹，为中国顶早记载个女画家、蚊帐发明者，有得针绝、机绝、丝绝三绝之称。
 仲姬，生孙奋。
 谢姬，孙霸子孙基搭孙壹拉阿孃祖母，应该是孙霸拉孃。
 儿子
 孙登，字子高，孙权长子。
 孙虑，字子智，孙权次子。
 孙和，字子孝，孙权三子。
 孙霸，字子威，孙权四子。
 孙奋，字子扬，孙权五子。
 孙休，字子烈，孙权六子，拥立为吴国第三任皇帝。
 孙亮，字子明，孙权七子，继任为吴国第二任皇帝。

 女儿 
 孙鲁班，字大虎，孙权长女，先配周循，后配全琮。
 孙氏（待考），孙权次女。刘纂妻，早卒。
 孙鲁育，字小虎，孙权三女，先配朱据，后配刘纂。
 孙氏（待考），滕胤妻。

 参考 

Category:孙吴
分类:吴越人
Category:孙姓